New Epsilon TV

Το **New Epsilon TV** (στυλιζαρισμένο ως **E**) ήταν ελληνικός ιδιωτικός μη ενημερωτικός τηλεοπτικός σταθμός περιφερειακής εμβέλειας της Αττικής με έδρα το Περιστέρι και ανήκε στον διαφημιστή και επιχειρηματία Φίλιππο Βρυώνη. Το πρόγραμμα του την περίοδο 2021-2025, περιελάμβανε μόνο τηλεπωλήσεις.

Το Μάρτιο του 2025, εξαγοράστηκε από τον Δημήτρη Μελισσανίδη, και στις 28 Σεπτεμβρίου του ίδιου έτους αντικαταστάθηκε από το Naftemporiki TV, αξιοποιώντας τη συχνότητα μετά από 4 χρόνια, και με αλλαγή στη φυσιογνωμία της έπειτα από πολλά χρόνια. 

Το αντίστοιχο *Epsilon TV Θεσσαλονίκης* συνεχίζει κανονικά τη λειτουργία του, και μαζί με το Extra Channel με το οποίο συνεργάζεται μόνο στις τηλεπωλήσεις, έχοντας εκπομπές χαμηλού budget, διατηρούνται για να εξαγοραστούν μελλοντικά από κάποιον επιχειρηματία, με στόχο να αξιοποιήσει τις συχνότητες των καναλιών, που τα τελευταία χρόνια εξαγοράζονται τέτοιων περιπτώσεων κανάλια.

## Από Epsilon σε Open και από New Epsilon σε Naftemporiki TV
Το Epsilon TV πρωτοεξέπεμψε, ως κανάλι πανελλαδικής εμβέλειας το 2013 στη θέση του 902 TV, την άδεια του οποίου αγόρασε εταιρεία συμφερόντων Βρυώνη από το ΚΚΕ και πούλησε το 2017 στον επιχειρηματία και πρόεδρο της Π.Α.Ε. Π.Α.Ο.Κ., Ιβάν Σαββίδη για να μετατραπεί στο σημερινό Open TV.

Ωστόσο, η *Star Ελληνική Ραδιοτηλεοπτική Α.Ε.*, που ανήκε επίσης στον Βρυώνη από το 2012, μετέφερε τα σήματα του πανελλαδικού σε περιφερειακή συχνότητα που κατέχει στην Αττική, η οποία λειτουργούσε ως (βραχύβιο) Νέο Κανάλι, το οποίο μετονομάστηκε στο New Epsilon TV, προβάλλοντας ενημερωτικές, ψυχαγωγικές και, κυρίως, εκπομπές τηλεμάρκετινγκ.

Την περίοδο 2024-2025, το New Epsilon TV πουλήθηκε στον Δημήτρη Μελισσανίδη, και την Κυριακή 28 Σεπτεμβρίου 2025 αντικαταστάθηκε από το Naftemporiki TV, το οποίο εκπέμπει διαδικτυακά και συνδρομητικά από το 2022 με καθαρά ενημερωτικό πρόγραμμα.

## Ιστορία
Το κανάλι ξεκίνησε να εκπέμπει το 1994 ως ***Star TV (STV)*** και μετονομάστηκε το 2008 σε ***Shop TV*** και στις 15 Δεκεμβρίου 2011 στην ελληνική έκδοση του Γερμανικού ***Body in Balance***. Το 2012 πωλείται στον Φίλιππο Βρυώνη και από τις 6 Δεκεμβρίου αυτού του έτους μετονομάζεται σε ***Zoom TV*** με ψυχαγωγικό πρόγραμμα, από όπου εκπέμπει από τις 19 Μαρτίου 2013 το θεματικό ενημερωτικό ***GR*** του Μάκη Τριανταφυλλόπουλου, ενώ το σύνολο αυτού χαρακτηρίστηκε ως trash.

Το κανάλι μετέδωσε το διάστημα 2012-2014, σωρεία εκπομπών που τις παρουσίασαν μεταξύ άλλων, ορισμένα μεγάλα ονόματα της ελληνικής τηλεόρασης, όπως:
*ο Μάκης Τριανταφυλλόπουλος με την ιστορική δημοσιογραφική εκπομπή *Κίτρινος Τύπος*.
*η Έλντα Πανοπούλου με την ψυχαγωγική εκπομπή *Ο Παλιός είναι Αλλιώς*.
*ο Κώστας Χαρδαβέλλας με την ιστορική εκπομπή έρευνας *Αθέατος Κόσμος*.
*η Ματθίλδη Μαγγίρα με την εκπομπή *+Εργασία*.
*ο δημοσιογράφος Πέτρος Κουσουλός με την εκπομπή *Ρεπορτάζ*, που έγινε εξαιρετικά γνωστός στο πανελλήνιο τα τελευταία χρόνια.
*ο Ιταλός σεφ Βισέντζο Ζάννι με την εκπομπή μαγειρικής *Εγώ... ο Ένζο και ο Βισέντζο*.
*ο Παναγιώτης Χριστοδουλάκης με την εκπομπή *Περιβάλλον SOS*.
*ο αστρολόγος Χρήστος Ντούβλης με την αστρολογική εκπομπή *Τα αστέρια σπίτι σας*.
*ο Γιώργος Πολυχρονίου με την ψυχαγωγική εκπομπή *G Polywood*.
*ο Στέφανος Χίος με την εκπομπή *Μακελειό*, που δέχθηκε τεράστια κριτική λόγω της ακροδεξιάς αντίληψης του, του απαράδεκτου λεξιλογίου του κ.ά.

Ορισμένα από τα προγράμματα μεταδόθηκαν και από άλλα επαρχιακά κανάλια που σε αντίθεση με το Αθηναϊκό, έχουν από πριν ενημερωτική άδεια (*Αρκαδική TV*, *Astra TV Θεσσαλίας*, *Channel 4U νυν Νότος TV Ηρακλείου*, *Corfu Channel*, *Δέλτα Τηλεόραση Θράκης*, *Δίκτυο 1 Καστοριάς*, *Δίον Τηλεόραση Κεντρικής Μακεδονίας*, *ΕΝΑ Channel Καβάλας*, *ΕΝΑ Τηλεόραση Κεντρικής Ελλάδας*, *Flash TV Κοζάνης*, *Ionian Channel*, *Ίριδα TV Ρόδου*, *Κόσμος Ρόδου*, *Κρήτη TV Ηρακλείου*, *Μεσόγειος TV Μεσσηνίας*, *ΟΡΤ Ηλείας*, *Sitia TV Λασιθίου*, *Star Δράμας νυν Star Βορείου Ελλάδος*, *[[FORMedia TV|TV10 Τρικάλων]]*) εκ των οποίων ελάχιστα έχουν πάψει τη λειτουργία τους από οικονομικά προβλήματα (*Αρχιπέλαγος TV Λέσβου*, *Ζευς TV Νάξου*, *Max TV Αργολίδας*, *NTV - Αμφίπολη Σερρών*, *Super B Πάτρας* και *XTV νυν ATLAS TV Κεντρικής Μακεδονίας*).

Μάλιστα, ορισμένοι από αυτούς μετέδιδαν επί πολλές ώρες, τις εκπομπές του Αθηναϊκού, παραβιάζοντας το πρόγραμμα τους, με μερικούς, να υποστούν πρόστιμα και συστάσεις από το ΕΣΡ, ενώ το ίδιο το Zoom απαγορευόταν ρητά να προβάλλει ενημερωτικό πρόγραμμα, επειδή διέθετε καθαρά άδεια μη ενημερωτικού - ψυχαγωγικού σταθμού.

Με αφορμή την πλήρη κατάργηση του αναλογικού σήματος και την ενεργοποίηση της ένατης περιφερειακής ζώνης κατά την πρώτη ψηφιακή μετάβαση στην Ελλάδα, προηγήθηκε ανταλλαγή (τράμπα) στα δύο ομόσταβλα κανάλια *Zoom* της *Star Ελληνική Ραδιοτηλεοπτική Α.Ε.* και *Extra 3* της *EXCOM Α.Ε.* με το δεύτερο να αντικαθιστά το πρώτο αφαιρώντας τον αριθμό 3 στην ονομασία, και στη θέση του δεύτερου να εκπέμψει από τις 31 Ιουλίου 2014, το *AB (Action Broadcast) Channel* προβάλλοντας στο μεγαλύτερο μέρος του τηλεπωλήσεις, καθώς και την αθλητική εκπομπή του Τάκη Τσουκαλά *Άντε Γεια*, η οποία το 2018 μετακόμισε στο Extra, αλλά τον τελευταίο μήνα προβολής της μεταφέρθηκε στο New Epsilon.

Στις 4 Ιουνίου 2018, έγινε επαναφορά στα δύο κανάλια, με την έλευση του *New TV* στη θέση του *Extra* το οποίο αντικατέστησε το *AB Channel*. Το ***Νέο Κανάλι*** ή ***New TV*** ήταν παράτυπη αντιγραφή του άλλοτε πανελλαδικού New Channel, ενώ το πρώτο του λογότυπο και τα γραφικά, ήταν σχεδόν ολόιδια με του Epsilon, αλλά σε άσπρο φόντο με κόκκινο το γράμμα.

Την περίοδο εκείνη εντάσσονται στο κανάλι ο Γιάννης Παναγιάννης και η Ανδριάνα Ζαρακέλη με το *Αποκαλυπτικό Δελτίο*, και ο Γιώργος Τράγκας με τον *Ελεύθερο Σκοπευτή*, την οποία εκπομπή παρουσίασε τη σεζόν 2018-2019 (συνεχίστηκε στο Action 24), ενώ παράλληλα παίζει και κουίζ - απάτη, τα οποία κατόπιν καταγγελιών και μη συμμόρφωσης, διακόπτονται τον Σεπτέμβριο του ίδιου έτους.

Μετά από τέσσερις μήνες (στις 24 Οκτωβρίου) το *New TV* μετονομάζεται στο *New Epsilon TV* με μικρές αναβαθμίσεις στο πρόγραμμα του προσθέτοντας στο δυναμικό του την Αννίτα Πάνια με την ψυχαγωγική εκπομπή *Annita Airlines* (έναν χρόνο αργότερα πήγε στο πανελλαδικό Epsilon που είχε αλλάξει σε Open TV), την Φωτεινή Γεωργαντά με την ψυχαγωγική εκπομπή *Μόνο για Σένα* (διακόπηκε γρήγορα λόγω χαμηλού budget και τηλεθέασης), καθώς και τους Μένιο Φουρθιώτη και Νανά Παλαιτσάκη, με τις εκπομπές *Αποκαλυπτικά* και *Μένιος Live* (διακόπηκαν έπειτα από παραβίαση σεβασμού της αξιοπρέπειας των συμμετεχόντων στους διαγωνισμούς των δύο εκπομπών).

Όλες οι εκπομπές του Νέου Epsilon, οι οποίες προβλήθηκαν και από τους συνεργαζόμενους σταθμούς στην περιφέρεια, θεωρήθηκαν από το ΕΣΡ, ως κίτρινες και trash εκπομπές, με υπερβολικά χαμηλό budget, ενώ αργότερα διεκόπησαν οριστικά, για λόγους παραπλάνησης, παραβίαση χρόνου των τηλεπωλήσεων και χρήση άσεμνου λεξιλογίου.

Ο Φουρθιώτης παρουσίασε ύστερα για μικρό διάστημα από τον Οκτώβριο του 2020 την εκπομπή *Αποδείξεις Live* και το δελτίο ειδήσεων με τίτλο *E News* τα οποία σταμάτησαν αιφνίδια λόγω της σύλληψης του όπως νωρίτερα οι περισσότερες εκπομπές ενώ πριν την σύλληψη, αποχώρησε από τον σταθμό και η Νανά Παλαιτσάκη που αποφάσισε να συνταξιοδοτηθεί μετά από 31 χρόνια δημοσιογραφικής παρουσίας, ενώ έναν χρόνο αργότερα πήγε στο Mega Channel για μια σεζόν.

Έκτοτε το κανάλι μετέδιδε μόνο τηλεπωλήσεις, που συνεχίζουν και μεταδίδονται από το Extra Channel και το *Epsilon TV Θεσσαλονίκης*, καθιστώντας τα ως παρατημένα "κανάλια ζόμπι", με το δεύτερο να κινδυνεύει να βάλει λουκέτο.

Στο παρελθόν τα Ε Αθηνών και Θεσσαλονίκης και με τις παλιές ονομασίες και μετέπειτα έπαιζαν ενημερωτικό πρόγραμμα, κάτι που απαγορεύεται, λόγω της μη ενημερωτικής τους άδειας με το Αθηναϊκό να διακόπτει προσωρινά τη λειτουργία του για 7 μέρες, με απόφαση του ΕΣΡ.

Την περίοδο Μαΐου-Ιουλίου του 2023 επανήλθε ο Αντώνης Μυλωνάκης στην παρουσίαση του *Αποκαλυπτικού Δελτίου* για το Extra, μιας και τότε μόνο το Extra είχε δηλωμένη τη φυσιογνωμία του, σαν ενημερωτικό κανάλι.

## Διαθεσιμότητα
### Επίγεια Ελεύθερα και Συνδρομητικά
Ο σταθμός από ιδρύσεώς του έως το 2025 είχε μη ενημερωτική άδεια, και η εμβέλεια του μέσω της Digea επιτρέπεται μόνο για τις περιοχές της ένατης περιφερειακής ζώνης. Μέχρι τις 10 Δεκεμβρίου 2024 σαν Ε ήταν διαθέσιμος και στους συνδρομητές της COSMOTE TV (Θέση 652).

### Συνεργασίες και εμβέλεια εκτός Αττικής
Το πρόγραμμα του Ε αναμεταδιδόταν στην Κεντρική Μακεδονία μέσω του *Epsilon TV Θεσσαλονίκης* που λειτουργεί ως κανάλι-παράρτημα κάτι παράνομο βάσει ΕΣΡ, με νόμιμη σύμβαση δικτύωσης, για τα Σαββατοκύριακα και το οποίο διαθέτει μη ενημερωτική άδεια καθώς αποτελεί συνέχεια του μουσικού - ψυχαγωγικού *Astra TV* (καμία σχέση με το ομώνυμο Θεσσαλικό τηλεοπτικό κανάλι) και μετέπειτα *Πανόραμα TV* χαρακτηριζόμενο και σήμερα από το πρόγραμμα του ως «κανάλι ζόμπι», προβάλλοντας τηλεπωλήσεις από επιχειρήσεις που δραστηριοποιούνται στη Βόρεια Ελλάδα, αλλά και στην Αττική, ενώ τις εορτές (Χριστούγεννα, Πάσχα κ.ά.), προβάλλει κονσέρβα, από το αρχείο των προκατόχων του. Στις αρχές του 2012 ξεκίνησε συνεργασία με το Extra Channel μετονομαζόμενο σε *Extra Thessaloniki*, ενώ τον Ιούνιο του 2018 μετονομάστηκε σε *New TV Thessaloniki* και από τον Οκτώβριο του ίδιου έτους και έκτοτε λειτουργεί ως *AE Channel Thessaloniki*.

Το Ε παλιότερα συνεργαζόταν και με άλλα επαρχιακά κανάλια που λειτουργούσαν ως παραρτήματα του από το 2018, τα οποία ήταν το *TV Δέλτα* της Δράμας για την Ανατολική Μακεδονία και Θράκη (το οποίο μετονομάστηκε σε *a.Epsilon*) και το *Τηλεκρήτη* της Ιεράπετρας για την Κρήτη (το οποίο μετονομάστηκε σε *Νέο Κανάλι Κρήτης* και *ΑΕ TV*). Λόγω των παραπάνω γεγονότων στο μητρικό, σταμάτησαν τη συνεργασία, με το πρώτο να μετονομάζεται τον Ιανουάριο του 2022 σε ΕΔ (Έψιλον Δράμας ή Έψιλον Δέλτα) και το δεύτερο να επιστρέφει τον Σεπτέμβριο του 2023 στο παλιό του όνομα. Τα προηγούμενα χρόνια αναμετέδιδαν το πρόγραμμα του Extra Channel με το Τηλεκρήτη να πράττει νόμιμη σύμβαση δικτύωσης από το 2013 αλλά και του ΑΡΤ. Το 2019 το ΕΣΡ επέβαλε διαγραφή από το μητρώο σε αυτά τα κανάλια, καθώς είχαν διακόψει προσωρινά τη λειτουργία τους, το πρώτο από τις 26 Οκτωβρίου 2016 έως την 1η Οκτωβρίου 2018 και το δεύτερο από τις 22 Μαρτίου έως την 1η Ιουνίου 2018 λόγω χρωστούμενων ενοικίων στην πάροχο εταιρεία Digea καθώς βάσει νόμου έπρεπε να λειτουργούν αδιάλειπτα. Παρότι οι ιδιοκτησιακοί φορείς των καναλιών κατέθεσαν προσφυγή για να συνεχιστεί και τυπικά η λειτουργία τους, συνεχίζουν να εκπέμπουν μόνο διαδικτυακά.

Το Ε αναμεταδιδόταν και στην Πελοπόννησο αρχικά μέσω του *a.NET Μεσσηνίας (Νότια Ελληνική Τηλεόραση)*, όπου συνεργαζόταν από την ύπαρξη του πανελλαδικού Ε την περίοδο Ιανουαρίου-Οκτωβρίου του 2015 με επαναφορά το 2018 έπειτα από την μεταφορά του Ε στο Νέο Κανάλι, έως τα τέλη του 2022 που σταμάτησε η λειτουργία του με αποτέλεσμα να αποχωρήσει από τον "πίνακα" της Digea, και αργότερα μέσω του *Ηλέκτρα TV Κορινθίας*.

Τέλος, στην Κύπρο, μερικά προγράμματα του σταθμού μετέδιδαν και οι σταθμοί παγκύπριας εμβέλειας με έδρα και κεντρικές εγκαταστάσεις στη Λεμεσό το *Capital TV* και το αδερφικό κανάλι Plus TV (ο δεύτερος διαθέτει υποκατάστημα στη Λευκωσία και είχε παρόμοιο λογότυπο με το Epsilon), οι οποίοι έχουν πράξει σύμβαση για συνεργασία και με το πρώην πανελλαδικό Epsilon, αλλά τα τελευταία χρόνια έχουν αυτόνομο πρόγραμμα, με μόνο κοινό τις τηλεπωλήσεις.

## Φυσιογνωμία
Το κανάλι, παρότι διέθετε άδεια μη ενημερωτικού περιεχομένου, προέβαλλε ενημερωτικό πρόγραμμα (βάσει ελληνικής νομοθεσίας απαγορεύεται). Ως εκ τούτου, τον Σεπτέμβριο του 2015, το ΕΣΡ επέβαλλε πρόστιμο 15.000 ευρώ στο κανάλι, καθώς έκρινε ότι μόνο μια φορά μπορεί να δηλωθεί η «φυσιογνωμία προγράμματος», βάσει του νόμου 3592/2007, ενώ μετά από περίπου επτά χρόνια το πρόστιμο μετετράπη σε σύσταση μη προβολής δελτίων ειδήσεων από το κανάλι λόγω επανεξέτασης.

Στις 15 Ιουλίου 2019, το ΕΣΡ κάλεσε σε απολογία τον σταθμό, για συνέχιση αυτής της παράβασης από την οποία απαλλάχθηκε μετά από 2 μήνες. Ωστόσο, μετά από 6 χρόνια (το 2025) και με την αλλαγή ιδιοκτησιακού το κανάλι κατέστη και τυπικά ενημερωτικό.

Πριν την σύλληψη του Φουρθιώτη, το κανάλι παρότι μη ενημερωτικό τότε, διέθετε ενημερωτικές και ψυχαγωγικές εκπομπές και δελτία ειδήσεων, κάτι που σύμφωνα με τον νόμο απαγορεύεται. Τα Epsilon Αττικής και Θεσσαλονίκης και τα τότε παραρτήματα στην επικράτεια, κλήθηκαν σε απολογία από το ΕΣΡ για «απουσία αυτονόμου προγράμματος» και «παράνομη αναμετάδοση προγράμματος» ενώ μόνο το Αθηναϊκό κανάλι παραπέμπεται και για «εκπομπή κατά τρόπο που προσήκει σε σταθμό εθνικής εμβέλειας».

## Ιδιοκτησία και ονομασίες του σταθμού
Η *Star Ελληνική Ραδιοτηλεοπτική Α.Ε.* αποτελεί έως σήμερα το φορέα που διαχειρίζεται και λειτουργεί το κανάλι, ανεξαρτήτως ιδιοκτησιακού καθεστώτος, και ο οποίος συστάθηκε το 2000, με αρχική έδρα στην Αθήνα. Από το 2008, η *Telemarketing Α.Ε.* κατείχε το 62,5% των μετοχών της, ο επιχειρηματίας, Γιάννης Αλαφούζος μέσω συνεργάτη του, το 12,5% και ο πολιτευτής Θεόδωρος Κατσίκης (εις εκ των ιδρυτών του καναλιού το 1994 ως *Star TV*) το 25% με αλλαγή έδρας στη Νέα Ιωνία και διεύρυνση δραστηριοτήτων.

Το 2012, πουλήθηκε το 78,7% σε εταιρεία συμφερόντων Βρυώνη, η οποία αγόρασε το 2024 και το υπόλοιπο 21,3% καθιστώντας την επιχείρηση από πολυμετοχική σε μονομετοχική. Νωρίτερα, μετέφερε την έδρα της στο Περιστέρι. Το 2019, τροποποιήθηκε το καταστατικό.

Το 2025, πουλήθηκε το 100% σε εταιρεία συμφερόντων Μελισσανίδη, πράττοντας αλλαγή στο διοικητικό συμβούλιο με την προεδρία να αναλαμβάνει ο Λάμπης Ταγματάρχης, αλλαγή έδρας στον Πειραιά και διεύρυνση δραστηριοτήτων.

## Επικρίσεις
Στις 30 Οκτωβρίου 2018, ο Βρυώνης, κατέθεσε στην Digea, τη μετονομασία πέρα από του μητρικού καναλιού και του θυγατρικού της Θεσσαλονίκης και των τότε συνεργαζόμενων σε Δράμα και Λασίθι, στο «AE Channel» και στο «a.Epsilon», με κύριο στόχο να εμφανίζονται πρώτα σε ορισμένους δέκτες, παροτρύνοντας κυρίως τους ηλικιωμένους να αγοράζουν προϊόντα από το μητρικό, κάτι που γνωστοποιήθηκε και από το ΕΣΡ, ενώ αντίστοιχα ο ιδιοκτήτης έχει μπερδέψει αλφαβητικά το Extra με το Epsilon, με αποτέλεσμα στην ένατη περιφερειακή ζώνη, το Extra να εμφανίζεται στην πρώτη συχνότητα και το New Epsilon στην δεύτερη. Ωστόσο, από τις 3 Σεπτεμβρίου 2021, η Digea κατόπιν αλλαγής συχνοτήτων με την δεύτερη ψηφιακή μετάβαση στην Ελλάδα αποφάσισε να εντάξει τα δύο κανάλια στον ίδιο δίαυλο, ταξινομώντας τα εν μέρει αλφαβητικά:

*1η συχνότητα 30 UHF (Alert TV, ΑΡΤ, Attica TV, Blue Sky, One Channel).
*2η συχνότητα 31 UHF (Action 24, Extra Channel, High TV, Kontra Channel, Naftemporiki TV).
*3η συχνότητα 34 UHF (Βεργίνα 1, MAD TV, Nickelodeon, Rise TV).

Στις 4 Αυγούστου 2021, και για λίγες μέρες, και τα 6 κανάλια, δεν εξέπεμπαν καθόλου πρόγραμμα πιθανόν λόγω των σοβαρών πυρκαγιών στην Αττική εκείνες τις μέρες, μεταδίδοντας μονάχα μαύρη εικόνα ή test card. Ωστόσο επέστρεψαν, ενώ το Epsilon Θεσσαλονίκης προέβαλε πρόγραμμα για λίγο διάστημα σε αναλογία wide (4:3) μέχρι την επαναφορά του σε 16:9.

## Σημειώσεις


## Παραπομπές

## Εξωτερικοί σύνδεσμοι
*Επίσημη ιστοσελίδα του Νέου Epsilon TV

Κατηγορία:Ιδιωτικοί τηλεοπτικοί σταθμοί περιφερειακής εμβέλειας (Αττική)
Κατηγορία:Τηλεοπτικά κανάλια και σταθμοί οι οποίοι ιδρύθηκαν το 2018